text: Мога да кажа, че “Създадена от дим и кост” заслужава още една книга. Бих казала, че съм удовлетворена от края на трилогията, но Лейни Тейлър остави някои неща неясни, а аз искам да знам всичко. Силно се надявам авторката да реши да напише продължение някой ден и аз определено ще го прочета, защото много обичам “Създадена от дим и кост”.
  Обичам героите създадени от Лейни Тейлър. Изградени са реалистично, доколкото може неземни същества да са реалистични. Всеки герой има своите недостатъци и качества, които го правят специален. Героите се развиха много с течение на книгите и това развитие беше за добро. Имах проблеми с Кару в предишната книга и не успях да я харесам много, но в тази книга това се промени и започна да ми допада много повече, Акива също. Но все пак любимка си ми остава Зузана – приятелката, която всяко момиче заслужава да има. Тя показа смелост и обичам характера ѝ толкова много, колкото тя обича Мик.